Студирао је на Архитектонском одељењу Царске академије уметности у Санкт Петербургу, а дипломирао је 1897. У Русији је осамнаест година радио у приватној и државној служби и пројектовао сакралне и профане објекте. После Октобарске социјалистичке револуције, као један од 400 руских архитеката, инжењера, сликара и примењених уметника, емигрира у Краљевину СХС. До 1918. био је запослен у Београду; почев од 1919. радио је у Министарству грађевина, где је прошао уобичајени пут стручног усавршавања. Пројектовао је преко шездесет цркава широм бивше Југославије, многа спомен-обележја и јавне грађевине. Један је од најплоднијих стваралаца у области црквеног градитељства. Инспирацију је црпео из српског средњовековног неимарства, изградивши сопствени израз заснован на стилизацији мотива преузетих из богате традиције, прилагођених новим потребама. Одликован је Орденом св. Саве III реда.